b'\n_START_ARTICLE_\nBurkitt limfoma\n_START_SECTION_\nPrie\xc5\xbeastys ir patogenez\xc4\x97\n_START_PARAGRAPH_\nEndeminei Burkitt limfomai esmin\xc4\x97 prie\xc5\xbeastis yra Ep\xc5\xa1tein Baro virusas, jis yra ligos suk\xc4\x97l\xc4\x97jas ir 30% sporadini\xc5\xb3 atvej\xc5\xb3. Esminis Burkitt limfomos i\xc5\xa1sivystymo veiksnys yra infekcijos sukelta B limfocit\xc5\xb3 aktyvacija, d\xc4\x97l kurios dalis B limfocit\xc5\xb3 tampa nemirtingais. Esant papildomiems faktoriams (imunosupresijai d\xc4\x97l \xc5\xbdIV infekcijos, maliarijos), organizme esantys T limfocitai nebesugeba kontroliuoti B limfocit\xc5\xb3 klon\xc5\xb3, kurie greitai dauginasi ir kaupia mutacijas. Atsiradus 8 chromosomos myc geno (onkogeno) mutacijai jis aktyvinamas ir B limfocit\xc5\xb3 priliferaicjos kontrol\xc4\x97 galutinai sustabdoma. Sporadin\xc4\x97 forma atsiranda tiesiog atsiradus min\xc4\x97tai mutacijai 8 chromosomoje, da\xc5\xbeniausiai t(8;14).\n_START_SECTION_\nStadijos\n_START_PARAGRAPH_\nLigos stadijos nustatymas galimas pagal limfom\xc5\xb3 stadizacijai taikom\xc4\x85 Ann-Arbor klasifikacij\xc4\x85, bet neturi didel\xc4\x97s reik\xc5\xa1m\xc4\x97s, kadangi nekei\xc4\x8dia gydymo taktikos ir prognoz\xc4\x97s. Jei kaul\xc5\xb3 \xc4\x8diulpuose randama daugiau nei 20% v\xc4\x97\xc5\xbeini\xc5\xb3 l\xc4\x85steli\xc5\xb3, diagnoz\xc4\x97 yra Burkitt leukemija, ta\xc4\x8diau ji gydoma taip pat kaip ir Burkitt limfoma.\n_START_SECTION_\nSimptomai\n_START_PARAGRAPH_\nKaip ir kit\xc5\xb3 limfom\xc5\xb3. Burkitt limfomai b\xc5\xabdingi labai greitai did\xc4\x97jantys limfiniai mazgai, beveik visada greitai progresuojantys B simptomai. Burkitt limfoma yra gei\xc4\x8diausiai augantis v\xc4\x97\xc5\xbeys, tod\xc4\x97l diagnoz\xc4\x97s metu beveik visiems ligoniams nustatomi dideli limfiniai mazgai (vadinamoji bulky liga). Sporadin\xc4\x97s formos liga da\xc5\xbeniausiai prasideda pilvo, dubens limfmazgiuose. Endemin\xc4\x97 forma da\xc5\xbeniausiai prasideda kaklo ir apatinio \xc5\xbeandikaulio limfiniuose mazguose, veide. Esant smegen\xc5\xb3 pa\xc5\xbeeidimui gali b\xc5\xabti neurologiniai simptomai.\n_START_SECTION_\nDiagnostika\n_START_PARAGRAPH_\nGreta anamnez\xc4\x97|anamnez\xc4\x97s, klinikinio paciento i\xc5\xa1tyrimo ir radiologini\xc5\xb3 tyrim\xc5\xb3 (kompiuterin\xc4\x97s tomografijos), diagnoz\xc4\x97s patvirtinimui b\xc5\xabtinas mikroskopinis audinio i\xc5\xa1tyrimas._NEWLINE__NEWLINE_Laboratoriniais tyrimais nustatoma padid\xc4\x97jusi laktatdehidrogenaz\xc4\x97s koncentracija. B\xc5\xabtina i\xc5\xa1tirti d\xc4\x97l Ep\xc5\xa1tein Baro viruso infekcijos, \xc5\xbdIV, kit\xc5\xb3 infekcij\xc5\xb3. Patikrinimui d\xc4\x97l smegen\xc5\xb3 pa\xc5\xbeeidimo atliekama likvoro punkcija ir mikroskopinis tyrimas.\n_START_SECTION_\nHistologija\n_START_PARAGRAPH_\nBiopsijoje arba pa\xc5\xa1alintame limfiniame mazge matoma monomorfin\xc4\x97 limfoidin\xc4\x97s kilm\xc4\x97s l\xc4\x85steli\xc5\xb3 populiacija. Lastel\xc4\x97s vidutinio dyd\xc5\xbeio arba didel\xc4\x97s, branduoliai apval\xc5\xabs, su keliais branduol\xc4\x97liais (paprastai 2-5). L\xc4\x85steli\xc5\xb3 citoplazma bazofilin\xc4\x97, da\xc5\xbeniausiai matoma daug vakuoli\xc5\xb3. Tirant imunohistocheminiais \xc5\xbeymenimis beveik visose l\xc4\x85stel\xc4\x97se nustatomas proliferacijos \xc5\xbeymuo Ki67. Tuo pat metu daug l\xc4\x85steli\xc5\xb3 yra apoptoz\xc4\x97je, negyvas l\xc4\x85steles pa\xc5\xa1alina makrofagai, \xc4\xafsiterp\xc4\x99 tarp limfomos l\xc4\x85steli\xc5\xb3. Taip susiformuoja b\xc5\xabdingas Burkitt limfomai vaizdas, da\xc5\xbenai apib\xc5\xabdinamas "\xc5\xbevaig\xc5\xbed\xc4\x97to dangaus" pavadinimu.\n_START_SECTION_\nGydymas\n_START_PARAGRAPH_\nBurkitt limfoma gydoma kaip ir \xc5\xabmin\xc4\x97 limfogenin\xc4\x97 leukemija, taikant intensyvi\xc4\x85 chemoterapij\xc4\x85. D\xc4\x97l labai didelio besidalijan\xc4\x8di\xc5\xb3 l\xc4\x85steli\xc5\xb3 skai\xc4\x8diaus \xc5\xa1i limfoma labai jautri gydymui. Ligoni\xc5\xb3 prognoz\xc4\x97 pasveikti, priklausomai nuo rizikos faktori\xc5\xb3, yra 70-90%.'